দুর্ঘটনা থামাতে পারেনি গতি! বৃহস্পতিবার নিউটাউনের আকাঙ্ক্ষা মোড়ের কাছে মেট্রোর পিলার নম্বর ৭১৫ এল’এর সামনের বাঁকে মোটরবাইক দুর্ঘটনায় প্রাণ হারিয়েছেন প্রভাত চক্রবর্তী (৩২), কন্যা দীপশিখা চক্রবর্তী (৬) এবং প্রভাতের বন্ধু গৌতম পাত্র (৩৫)। 
প্রত্যক্ষদর্শীরা জানান, বিকেল সাড়ে ৪টে নাগাদ ওই দুর্ঘটনার পরও বিশ্ববঙ্গ সরণিতে দ্রুত গতিতে গাড়ি চালিয়ে চলে গিয়েছেন সহ নাগরিকেরা।  রাস্তার উপরে ছোট্ট দীপশিখা পড়ে রয়েছে। উপুড় হয়ে পড়ে রয়েছেন প্রভাত এবং গৌতম। শরীর রক্তাক্ত। গৌতমের শরীরে তখনও অল্প প্রাণ রয়েছে। হাজার অনুরোধেও হাসপাতালে নিয়ে যাওয়ার জন্য কেউ গাড়ি থামাননি! 
শেষ পর্যন্ত নিউটাউন থানার গাড়ি পৌঁছলে আইসি’র গাড়িতে প্রভাত এবং টহলদারি ভ্যানে দীপশিখা ও গৌতমকে তুলে হাসপাতালে নিয়ে যাওয়া হয়।
বিধাননগর কমিশনারেট সূত্রের খবর, বেলেঘাটা কাদাপাড়ার সুরেন সরকার রোডের বাসিন্দা প্রভাত লিফট সারাইয়ের কাজ করতেন। সহকর্মী গৌতমের বাড়ি শ্যামনগরে। তাঁকে বাসে তুলে দিতে প্রভাত বিমানবন্দরের দিকে বাইকে যাচ্ছিলেন। সঙ্গে ছ’বছরের মেয়ে দীপশিখা। আকাঙ্ক্ষা মোড়ে মঙ্গলদীপের কাছে বাঁক নেওয়ার সময় বাইকের নিয়ন্ত্রণ হারিয়ে ডিভাইডারে ধাক্কা মারেন প্রভাত। তিনজনকে বিধাননগর মহকুমা হাসপাতালে নিয়ে গেলে মৃত ঘোষণা করা হয়। 
প্রত্যক্ষদর্শীরা জানান, প্রভাত প্রচণ্ড গতিতে বাইক চালাচ্ছিলেন। রাস্তায় কয়েকটি গরু চলে আসায় টাল সামলাতে পারেননি। প্রসঙ্গত, নিউটাউনের ওই রাস্তায় গরুর কারণে এর আগেও দুর্ঘটনা ঘটেছে। যদিও পুলিশের তরফে দুর্ঘটনার কারণ হিসেবে মোটরবাইকের সামনে গরুগুলির চলে আসার কথা বলা হয়নি। 
হাসপাতাল সূত্রের খবর, দীপশিখার মাথার ডানদিকের অংশ ফেটে যায়। প্রভাত এবং গৌতমের মাথার আঘাতও ছিল গুরুতর। ঘটনাস্থল থেকে দু’টি হেলমেট উদ্ধার করেছে পুলিশ। সম্ভবত তা প্রভাত এবং গৌতমের মাথায় ছিল। দীপশিখার মাথায় হেলমেট ছিল না। স্থানীয় সূত্রের খবর, স্ত্রী’র সঙ্গে বনিবনা হয়নি প্রভাতের। মেয়ে তাঁর কাছে থাকত। প্রায়ই মেয়েকে নিয়ে বাইকে করে বেরিয়ে পড়তেন প্রভাত। একমাস আগেই বাইকটি কিনেছিলেন তিনি। এখনও রেজিস্ট্রেশন হয়নি। এদিন হাসপাতাল চত্বরে শোকার্ত মা বলেন, ‘‘সবসময় মেয়েকে নিয়ে বাইকে করে ঘুরত। বারণ করতাম। কথা শুনত না। আধ ঘণ্টা আগেও ফোন করলাম, বলল আসছি। এরপর ৫টার সময় যখন ফোন করি, তখন জানলাম রাস্তার উপরে দু’জন পড়ে রয়েছে।’’
গৌতমের ভাই তাপস অফিসের কাজে এক নম্বর এয়ারপোর্ট এলাকায় ছিলেন। পুলিশের ফোন পেয়ে তিনি হাসপাতালে পৌঁছন। পাঁচ বছর আগে বিয়ে হয় গৌতমের। তাপস বলেন, ‘‘বাড়িতে গিয়ে মা-বৌদিকে কী বলব!’’ 
আর এদিন সন্ধ্যায় বিশ্ববঙ্গ সরণিতে গিয়ে দেখা গেল, পড়ে থাকা রক্ত ধোয়ার জন্য ব্যবহৃত জল জমে রয়েছে খটখটে রাস্তার একধারে। গতির চাকায় সেই জলই ছিটকে লাগছে পিলারে। এত বড় দুর্ঘটনার পরও গতি থামেনি কারও!